પાદાંગુષ્ઠ એટલે પગનો અંગુઠો. અને નાસિકા એટલે નાક સાથે અડાડવાનો પ્રયાસ કરવાનો છે. પાથરણા પર ચત્તા સુઈ જાઓ. હવે જમણા પગને વાળીને બંને હાથ વડે એના પંજાને પકડી ઉપર ઉઠાવતા જાઓ અને શ્વાસ બહાર કાઢતા જઈ માથું ઉઠાવીને પગના અંગુઠા સાથે નાક અડાડવાનો પ્રયત્ન કરો. આમ કરતી વખતે સહેજ પણ ઉતાવળ કરવી નહીં કે ઝટકા સાથે નાક અડાડવાનો પ્રયત્ન કરવો નહીં. જો શરુઆતમાં નાક અડી ન શકે તો જ્યાં સુધી પગના અંગુઠા નજીક નાક લઈ જઈ શકાય ત્યાં સુધી લઈ જવું. ધીમે ધીમે સતત પ્રયાસ ચાલુ રાખતાં આસન સીદ્ધ થઈ શકશે. એ જ રીતે ડાબા પગના અંગુઠાને પણ નાક અડકાડવું અને ત્યાર બાદ બંને પગને સાથે ઉંચકી બંને પગના અંગુઠાને નાક અડકાડવું. બંને પગ સાથે નાક અડકાડવું થોડું વધુ મુશ્કેલ લાગશે. નાભીની સમસ્યા દૂર કરવા માટે આ આસન ઉપયોગી છે. નાભીની સમસ્યા દૂર થતાં પેટનો દુખાવો, વાયુ, કબજીયાત, અતીસાર(ઝાડા), નબળાઈ અને સુસ્તી પણ દૂર થાય છે. આંતરડા માટે પણ આ આસન કંઈક અંશે મહત્ત્વનું ગણાય છે.